Det Økonomiske og Sociale Udvalgs udtalelse om "Kommissionens forslag til Rådets forordning om ændring af forordning (EF) nr. 1254/1999 om den fælles markedsordning for oksekød"

(2001/C 193/10)

Rådet for Den Europæiske Union besluttede den 26. februar 2001 under henvisning til EF-traktatens artikel 37 at anmode om Det Økonomiske og Sociale Udvalgs udtalelse om det ovennævnte emne.

Den 27. februar 2001 henviste Det Økonomiske og Sociale Udvalgs præsidium det forberedende arbejde til ØSU's Sektion for Landbrug, Udvikling af Landdistrikterne og Miljø.

I betragtning af sagens hastende karakter udpegede ØSU på den 381. plenarforsamling den 25.-26. april 2001 (mødet den 25. april) Adalbert Kienle til hovedordfører og vedtog med 76 stemmer for, 2 imod og 7 hverken for eller imod følgende udtalelse.

1. Baggrund

1.1. Nye tilfælde af bovin spongiform encephalopati har styrtet forbrugernes tillid til oksekød og hele kvægavlen ud i en dyb krise.

1.2. De omfattende forebyggende foranstaltninger - som forbud mod kød- og benmel, BSE-tests og fjernelse af specifikt risikomateriale - er forudsætninger for, at forbrugertilliden kan genskabes. Kommissionsmedlem med ansvar for sundhedsanliggender, David Byrne, understregede på Det Økonomiske og Sociale Udvalgs BSE-høring den 9. marts 2001, at han ikke kunne forestille sig yderligere foranstaltninger, der ville kunne yde bedre beskyttelse.

1.3. Forbruget af oksekød er gået kraftigt tilbage i mange medlemsstater, og vigtige eksportmarkeder er gået tabt. Producentpriserne er derfor brudt sammen. Udbruddet af mund- og klovsyge og dennes hærgende udbredelse er et yderligere hårdt slag både for hjemmemarkedet og for udenrigshandelen.

1.4. Kvægavl har overordentlig stor økonomisk og landskabsprægende betydning i mange områder, ofte også i bjergområder og andre områder, der er forfordelt af naturen. De landmænd, der berøres af markedskrisen, føler generelt deres eksistensgrundlag truet og gribes af en følelse af resignation.

2. Resumé af Kommissionens forslag

2.1. Forslagene om ændring af forordning (EF) 1254/1999 om den fælles markedsordning for oksekød er en væsentlig bestanddel af 7-punktsplanen til overvindelse af oksekødskrisen, som landbrugskommissær Fischler forelagde den 13. februar 2001.

2.2. ØSU afgiver en særskilt udtalelse om forslaget om ændring af forordning (EF) 1251/1999, ifølge hvilket økologiske bedrifter i fremtiden skal kunne få mulighed for at dyrke visse foderbælgplanter på udtagne arealer.

2.3. Derimod er hverken ØSU eller Europa-Parlamentet blevet hørt om Kommissionens forslag om for alle medlemsstater at indføre en yderligere særordning om opkøb af køer over 30 måneder for at aflaste markedet på kort sigt. Afgørelsen om dette program er truffet af Kommissionens Forvaltningskomité for Oksekød.

2.4. Kommissionens forslag, som ØSU nu skal tage stilling til, vedrører således følgende punkter:

- Fremme af ekstensiv avl ved hjælp af en reduktion af belægningsgraden

- Fremme af ekstensiveringen ved hjælp af et obligatorisk loft på 90 præmieberettigede dyr pr. bedrift

- Indførelse af individuelle bedriftsrelaterede præmierettigheder for handyr

- Ændring af bestemmelserne om ammekopræmier

- Ikke-anvendelse af loftet for interventionsopkøb.

3. Generelle bemærkninger

3.1. ØSU er enig med Kommissionen i, at det er tvingende nødvendigt at træffe nødforanstaltninger for at løse de problemer på oksekødsmarkedet, der er opstået som følge af BSE-krisen. ØSU støtter foranstaltninger, der er egnede til på kort sigt at fjerne markedsforstyrrelserne og på mellemlang sigt at genskabe ligevægten på markederne. Det må ikke komme dertil, at nationale støtteforanstaltninger udløser ny konkurrencefordrejning eller tendenser til en renationalisering af den fælles landbrugspolitik.

3.2. Selv om ØSU ikke direkte høres om den yderligere særopkøbsordning, som landbrugskommissæren foreslår i sin "7-punktsplan", hilses dette forslag velkommen, fordi det i afgørende omfang kan føre til den nødvendige markedsaflastning. I betragtning af de udbredte etiske betænkeligheder ved at tilintetgøre levnedsmidler anser ØSU det for rigtigt, at medlemsstaterne får mulighed for for egen regning at stille BSE-testet og mærket kød fra sunde køer, der er ældre end 30 måneder, til rådighed for humanitære formål eller at oplagre det.

3.3. ØSU gør opmærksom på, at der allerede med de tidligere landbrugsreformer blev taget skridt i retning af en kraftigere markedsorientering og skabt tilskyndelser til en mere ekstensiv kvægavl. Der mindes også om, at oksekødsmarkedet sidste år indtil udbruddet af den nuværende BSE-krise var i ligevægt uden intervention og gav producenterne et rimeligt udbytte. Derfor bør Agenda 2000-beslutningerne om den fælles markedsordning for oksekød ikke principielt drages i tvivl nu, især da Agenda 2000 er lagt an på 6 år og kun har været i kraft 1 år. Der er også planlagt midtvejsrevisioner i 2002 og 2003, hvor beslutningerne om markedsordningen for oksekød også skal undersøges. ØSU frygter, at en medicin bestående af foranstaltninger, der skal virke på kort, mellemlang og lang sigt, vil stå i vejen for en hurtig overvindelse af den nuværende krise. Det fremgik også af de første drøftelser af kommissionsforslagene i Landbrugssærudvalget og i Landbrugsministerrådet, der var præget af stor uenighed og ikke lod erkende nogen mulighed for konsensus.

3.4. Efter ØSU's opfattelse truer BSE-krisen såvel små som store bedrifters eksistens, uanset driftsform. Derfor bør det sikres, at forslagene ikke fører til yderligere indkomsttab for bestemte landbrugsbedrifter og regioner. Der må også tages de nødvendige skridt for at forhindre, at Fællesskabets bestræbelser undermineres af øget import - muligvis med ringere sundhedsmæssige normer og kontrolforanstaltninger.

3.5. ØSU påtaler, at forslagene ikke omfatter tilskyndelser til at nedbringe udbuddet af oksekød ved at reducere slagtevægten. Det ville f.eks. være muligt ved at koble præmierne sammen med de øvre slagtevægts- eller aldersgrænser, således som det sker med succes i forbindelse med slagtepræmierne for kalve. Samtidig kunne man også forestille sig en kraftigere støtte til opfedning af kalve for at begrænse omfanget af opfedning af tungere dyr.

3.6. I betragtning af hele dramatikken på oksekødsmarkederne, der har fået en ny dimension med udbruddet af mund- og klovsyge, anser ØSU det for nødvendigt, at der tilstræbes en EU-harmonisering, ved at det offentlige overtager omkostningerne. I den nuværende markedskrise kan de betydelige ekstraomkostninger, der er forbundet med de omfattende BSE-foranstaltninger, ikke væltes over på producenterne og forarbejdningsindustrien alene. Desuden må det undgås, at der opstår nye konkurrencefordrejninger. I betragtning af krisens omfang regner ØSU med, at EU må rykke ud med overordentlig store finansielle midler for at lindre eller bekæmpe krisen.

3.7. ØSU anmoder Kommissionen om at træffe flere og mere offensive initiativer ud over foranstaltningerne på udbudssiden. De omfattende foranstaltninger, der er truffet til beskyttelse af forbrugerne, skal ledsages af en væsentlig mere intensiv informations- og kommunikationskampagne. I den forbindelse skal det også understreges, at oksekød er et værdifuldt næringsmiddel, og at oksekødproduktionen er af stor betydning for landdistrikterne og for næringsindustrien. Til en sådan EU-kampagne bør der også afsættes midler med hjemmel i forordning nr. 2826/2000 om salgsfremstød for landbrugsprodukter.

4. Særlige bemærkninger

4.1. ØSU er af den opfattelse, at forslagene om endnu en gang at sænke besætningsgraden og at indføre en 90-dyrsgrænse vil ramme visse regioner og bedrifter meget hårdt, uden at det kan forventes, at markedet aflastes på kort sigt. Derfor bør denne diskussion føres i sammenhæng med midtvejsrevisionerne.

4.2. ØSU gør opmærksom på, at indførelse af individuelle bedriftsrelaterede referencemængder for særpræmien for handyr vil føre til en radikal ændring af markedsordningen. Hvorvidt denne omstilling har en virkning på markedet på kort sigt, er tvivlsomt, men den vil helt klart være forbundet med betydelige ekstra og varige forvaltningsomkostninger, hvilket ikke er i overensstemmelse med den ønskelige administrative forenkling af hele landbrugspolitikken, som Kommissionen tilstræber. Desuden vil det blive vanskeligere for landmændene at tilpasse sig den fremtidige markedsudvikling.

4.3. ØSU gør opmærksom på, at forslaget om ændring af ammekopræmien ikke må føre til en ensidig belastning af de små landbrugsbedrifter.

4.4. ØSU advarer mod, at man vender tilbage til varig intervention for oksekød. I betragtning af de aktuelle ekstreme markedsforstyrrelser anser ØSU forslaget om en midlertidig ophævelse af Agenda 2000's mængdebegrænsning for interventioner på 350000 t for hensigtsmæssig. I den forbindelse bør interventionsbestemmelserne, især hvad angår slagtevægten, også tages op til overvejelse.

Bruxelles, den 25. april 2001.

Göke Frerichs

Formand for

Det Økonomiske og Sociale Udvalg